На основу члана 41. став 10. Пословника Владе („Службени гласник РС“, број 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14 и 8/19 – др. пропис), Републички завод за статистику објављује

**ИЗВЕШТАЈ**

о спроведеној јавној расправи о Нацрту закона о Попису становништва, домаћинстава и станова 2021. године

Одбор за правни систем и државне органе Владе Републике Србије донео је Закључак 05 број: 011-3084/2019, од 27. марта 2019. године, којим се одређује спровођење јавне расправе о Нацрту закона о Попису становништва, домаћинстава и станова 2021. године.

Наведеним Закључком утврђен је и Програм јавне расправе о Нацрту закона о Попису становништва, домаћинстава и станова 2021. године (у даљем тексту: Програм) и одређено трајање јавне расправе, од 12. априла до 17. маја 2019. године. Наведеним Програмом, предвиђено је да ће по окончању поступка јавне расправе, Републички завод за статистику анализирати све примедбе, предлоге и сугестије учесника у јавној расправи и сачинити Извештај о спроведеној јавној расправи (у даљем тексту: Извештај) који ће објавити на својој интернет страници и порталу е-управе најкасније у року од 15 дана од дана окончања јавне расправе. У вези са наведеним, Републички завод за статистику подноси поменути Извештај у предвиђеном року.

Текст Нацрта закона о Попису становништва, домаћинстава и станова 2021. године је постављен на веб-сајту Републичког завода за статистику [www.stat.gov.rs](http://www.stat.gov.rs) и на порталу е-управе и учесници јавне расправе су позвани да у назначеном року доставе своје примедбе, предлоге и сугестије на следећу имејл-адресу: javna.rasprava@stat.gov.rs.

Јавна расправа о Нацрту закона о Попису становништва, домаћинстава и станова 2021. године реализована је у потпуности у складу са утврђеним Програмом, за представнике релевантних државних органа, невладиних организација, стручну јавност и друге заинтересоване субјекте и појединце.

У складу са Програмом, 10. маја 2019. године, у оквиру јавне расправе о Нацрту закона о Попису становништва, домаћинстава и станова 2021. одржан је Округли сто у Београду.

Округлом столу су присуствовали представници Министарства унутрашњих послова, Министарства за рад, запошљавање, борачка и социјална питања, Министарства без портфеља задуженог за демографију и популациону политику, Републичког геодетског завода, Комесаријата за избеглице и миграције, Сталне конференције градова и општина, Повереника за информације од јавног значаја и заштиту података о личности и Центра за демографска истраживања.

Представници Републичког завода за статистику упознали су присутне са садржајем Нацрта закона о Попису становништва, домаћинстава и станова 2021. године и истакли циљ и значај пописа за целокупно друштво. Такође, представљен је предлог садржаја основних пописних образаца који су припремљени у складу са Међународним препорукама за пописе око 2020. Нарочито је наглашен значај члана 22. који је усклађен са Законом о званичној статистици а тиче се употребе административних извора података за потребе припреме и организације пописа и праћење обухвата и унапређења квалитета прикупљених података. Све већа употреба административних података ствара могућности да наредни попис у Републици Србији буде спроведен искључиво на бази регистара.

Учесници Округлог стола изнели су следеће предлоге и сугестије:

Представници Комесаријата за избеглице и миграције предложили су измену члана 4. у којем из става 3. треба искључити тражиоце азила, лица којима је одобрено право на азил или привремена заштита и лица са избегличким статусом. Сходно томе, у члану 18. у којем су дефинисане надлежности Комесаријата за избеглице и миграције не треба набрајати категорије лица за које се обезбеђује смештај већ само навести да ће Комесаријат за избеглице и миграције обезбедити услове за пописивање лица смештених у колективним центрима. У члану 5. треба кориговати текст у вези са употребом термина „дипломатско особље”, јер тај статус нема сво особље које ради у дипломатским и конзуларним представништвима у Републици Србији.

Представници Министарства унутрашњих послова истакли су да у члану 4. не треба користити термин „привремено боравиште у иностранству” већ „привремени боравак у иностранству”. Такође, нагласили су да лице не може имати боравиште уколико нема пребивалиште, и да треба размислити да ли је исправно да се у члану 4. користи термин „држављани” или је боље заменити термином „лица”. Министарство унутрашњих послова је задужено за смештај лица у Прихватилишту за странце у Падинској скели, и иако није изричито наведено у Нацрту закона, њихова надлежност се може подвести под члан 21.

Представници Повереника за информације од јавног значаја и заштиту података о личности, истакли су да је неопходно утврдити сврху обраде података о личности која је предвиђена Нацртом закона. У складу са тим, потребно је преиспитати одредбе члана 6. и ускладити их са сврхом обраде и јавним интересом који треба да буде остварен. Такође, неопходно је допунити члан 27. и појаснити начин објављивања података и начин на који се обезбеђује доступност података свима под једнаким условима. У члану 28. потребно је дефинисати на које податке се односе поменути статистички регистри. Нацртом закона потребно је прописати рокове чувања података, а имајући у виду сврху обраде којом су ти рокови условљени. У целокупном тексту Нацрта закона неопходно је да се изрази „индивидуални подаци” и „подаци о лицима” замене изразом „подаци о личности”.

Представник Института друштвених наука похвалио је текст Нацрта закона истакавши да је значајно садржајнији, прецизнији и потпунији од претходног закона за Попис 2011, као и да је увођење члана 2. у Нацрт закона добро решење пошто је у њему дато значење појединих израза коришћених у Нацрту закона.

 Представници Сталне конференције градова и општина нису имали коментаре на текст Нацрта закона, али су истакли своју спремност да, уколико се укаже потреба, Републичком заводу за статистику пруже подршку у унапређењу сарадње са јединицама локалне самоуправе.

 Представници Републичког геодетског завода сугерисали су да у члану 17. став 2. не треба наводити датум до којег је неопходно да Републички геодетски завод ажурира границе статистичких и пописних кругова, и да је неопходно прецизније дефинисати сет неопходних података и начин достављања података РЗС-у.

Имајући у виду чињеницу да до момента одржавања Округлог стола није стигла ниједна примедба, предлог и сугестија, учесници Округлог стола су још једном позвани да своје примедбе доставе електронским путем, како би исте биле детаљно размотрене.

Предлози који су изнети и питања која су постављена у дискусији на одржаном Округлом столу углавном су ишли у правцу разјашњења, односно појашњења концептуалних и појединачних решења садржаних у Нацрту закона, што је допринело бољем разумевању текста Нацрта закона и циља који се његовим доношењем жели постићи.

У складу са тим, Републички завод за статистику је извршио евалуацију примедаба изнетих током јавне расправе. Утврђена је потреба да се сви предлози и сугестије којима се унапређују законска решења предложеног текста Нацрта закона уграде у коначни текст Нацрта закона који ће бити упућен на мишљење надлежним органима државне управе.

Из Републичког завода за статистику

У Београду, 31. мај 2019.године